Det bliver fremover ikke muligt at købe billet til toget mellem Skagen og Frederikshavn på Skagen Station. Nordjyske Jernbaner oplyser, at billetsalget lukker og slukker i starten af det nye år. Det sker, da billetsalget på stedet efterhånden er så lille, at det ikke kan betale sig at holde åbent. - Vi sælger ikke ret meget til os selv, da mange benytter sig af at købe billetter via nettet eller Rejsekortet. Desuden kan man købe billet i toget, siger direktør Preben Vestergaard, Nordjyske Jernbaner. Selskabet må i den forbindelse afskedige en medarbejder. Yderligere tre medarbejdere hos Nordjyske Jernbaner må forlade Skagen, da fjernstyringen og styringen af sporskifterne og lyssignalerne på Skagensbanen og Hirtshalsbanen flytter til Hjørring. - Det har ingen praktisk betydning, funktionen kan i princippet varetages hvor som helst fra. De tre medarbejdere i Skagen har været isoleret fra den øvrige stab i Hjørring, og nu samler vi altså, siger Preben Vestergaard.

Opsummering:
Nordjyske Jernbaner lukker sit kontor i Skagen umiddelbart efter nytår.